'डीजीसीए छोटे विमानों में ब्लैक बॉक्स फिट करे'  
फरीदाबाद में विमान हादसे के बाद नागरिक उड्डयन मंत्रालय ने डीजीसीए से कहा है कि वो सभी छोटे विमानों में ब्लैक बॉक्स फिट करवाए।
दिल्ली सटे फरीदाबाद में एयर एम्बुलेंस के क्रैश होने के बाद नागरिक उड्डयन मंत्रालय ने डायरेक्टोरेट जनरल ऑफ़ सिविल एविएशन (डीजीसीए) से कहा है कि वो सभी छोटे विमानों में ब्लैक बॉक्स फ़िट करने की दिशा में काम करे।   साथ ही मंत्रालय ने एयर एम्बुलेंस के लिए अलग से नियम बनाने को कहा है जिसके तहत मेडिकल फ्लाइट्स के लिए दो इंजन वाले विमानों का इस्तेमाल ज़रूरी किया जाएगा जिस प्लेन को एयर एम्बुलेंस बनाकर पटना से मरीज को लाया जा रहा था वो स्विटजरलैंड का बना पीसी 12 विमान था। इसमें ना तो कॉकपिट वॉयस रिकॉर्डर था और ना ही डिजीटल फ्लाइट डाटा रिकॉर्डर। इससे जांच का काम काफ़ी मुश्किल हो गया है। जांचकर्ताओं को विमान के मलबे और चश्ममीदों से मिली जानकारी के आधार पर ही नतीजा निकालना होगा।